ओवरी कैंसर मरीज का ऑपरेशन, 12 किलो की गांठ निकाली
कोटा | जेकेलोन अस्पताल में बुधवार को सर्जरी गायनी विभाग के डॉक्टरों ने ओवरी कैंसर मरीज का सफल ऑपरेशन किया। 12 किलोग्राम की गांठ निकाली गई। झालावाड़ जिले की संगीता (36) पिछले 8 माह से परेशान थी। उसकी ओवरी के पास गांठ हो गई थी। गांठ बढ़ने के कारण उसका पेट फूल गया था। उसे भूख लगना बंद हो गया था। थोड़े-थोड़े समय में उसे उल्टी होती थी। सांस लेने में तकलीफ होने लगी। उसने पहले झालावाड़ के सरकारी अस्पताल में अपना उपचार शुरू करवाया। कैंसर विभाग में डॉ. आरके.तंवर ने उसे कीमोथैरेपी देना शुरु किया। सर्जरी विभाग गायनी विभाग के डॉक्टरों ने प्लानिंग कर महिला का ऑपरेशन कर 12 किलोग्राम की गांठ निकाली गई। ऑपरेशन करने वाले डॉक्टरों में सर्जरी विभाग के सहायक आचार्य डॉ. आरजी. मीणा, गायनी की सहायक आचार्य डॉ. सुमन मीणा शामिल थे। निश्चेतना विभाग की डॉ. अर्चना त्रिपाठी, डॉ. शिल्पी, डॉ. लता शर्मा ने भी इसमें सहयोग किया। डॉ. मीणा ने बताया कि ऑपरेशन लगभग डेढ़ घंटे चला। मरीज को दो यूनिट ब्लड की जरूरत पड़ी।
hin_Deva hin_Deva